Imtella' Jannar 11, 2022 Rapport: Antonia Micallef Mill-bidu ta' din is-sena m'għadux permess li tal-ħanut joffrilek basket tal-plastik biex tpoġġi prodotti fih, sakemm il-basket ma jkunx jista' jerġa' jintuża jew biodegredabbli. L-istess jista' jingħad għall-kontenituri tal-plastik jew jablo li jintużaw darba biss. Infatti, l-Awtorità tal-Ambjent u r-Riżorsi kif ukoll id-Dwana se jwettqu l-infurzar meħtieġ biex ma jidħlux aktar prodotti tal-plastik li jintuża darba biss f'pajjiżna u se jkun hemm ukoll multi għal min jinqabad jikser il-liġi. Wara li mill-ewwel ta' Jannar tas-sena l-oħra twaqqfet il-manifattura lokali u l-importazzjoni ta' basktijiet tal-plastik ħfief, kif ukoll it-tqegħid fuq is-suq ta' ċertu prodotti tal-plastik li jintużaw darba biss bħal pożati, straws, platti u kontenituri tal-ikel, minn din is-sena qed jidħlu fis-seħħ miżuri oħra li għandhom l-għan li jkomplu jnaqqsu mis-suq prodotti tal-plastik li jintuża darba. Sa Diċembru kien permess bejgħ ta' prodotti tal-plastik single-use li kienu laħqu daħlu fil-pajjiż. Mill-24 ta' Frar li ġej, mhux se jkun permess aktar id-distribuzzjoni, konsum jew bejgħ tagħhom. Marie Claire Cappello, mill-Awtorità għall-Ambjent u r-Riżorsi qalet li se jkun qed isir infurzar anki min-naħa tad-Dwana biex ikun żgurat li fil-pajjiż ma jidħlux aktar prodotti tal-plastik li jintuża darba biss u se jkun hemm ukoll multi għal min jinqabad jkompli jqassamhom. Spjegat ukoll li mill-ewwel ta' Jannar ta' din is-sena, diġà ġie projbit l-użu tal-basktijiet tal-plastik, ta' ċertu ħxuna. "Dawk il-basktijiet, li għandhom ħxuna inqas minn 50 mikroni, ma jistgħux jibqgħu jintużaw, kemm waqt attività kummerċjali, kemm jekk bi ħlas kif ukoll mingħajr ħlas. Però dawk il-basktijiet tal-plastik ħfief ħafna li l-ħxuna tagħhom hija inqas minn 15-il mikroni jistgħu jibqgħu jintużaw għal skopijiet ta' iġjene." Dan ifisser li wieħed jista' juża basktijiet tal-plastik irqaq biex jippakkja l-ikel, iżda ma jistax juża borża tal-plastik biex fiha jitfa' prodotti li mhumiex assoċjati mal-ikel. Se jibqgħu permessi basktijiet tal-plastik li jistgħu jintużaw aktar minn darba, li huma bijodegredabbli u kompostabbli. Projbizzjoni wkoll fuq kontenituri tal-ikel u tax-xorb magħmula mill-jablo. Twaqqfu l-kontenituri tal-jablo biex fihom jiġi servut ikel imsajjar lest, imma se jkunu jistgħu jintużaw kontenitur tal-jablo biex fihom jiġi ppakjat laħam nej. Dan għaliex filwaqt li kontenituri tal-jablo għax-xorb jew għall-ikel take-away faċilment jintremew fl-ambjent dak li fih ikun hemm ippakjat laħam nej, jittieħed id-dar u meta jkun se jissajjar il-laħam, il-kontenitur jintrema fil-borża s-sewda. Is-Sinjura Cappello ħeġġet lin-nies biex jużaw alternattivi għall-prodotti tal-plastik li jintuża darba bħal pereżempju flixkun tal-aluminium, basket taċ-ċarruta jew mug taċ-ċaqquf minflok flixkun, basket jew tazza tal-plastik. It-tazzi tal-plastik, anki dawk li jintużaw darba biss, s'issa mhumiex projbiti għax m'hemmx alternattiva b'saħħitha għalihom. Ġie spjegat li t-tazzi tal-kartun, xorta għandhom ammont ta' plastik fihom, għax kieku jittaqqbu malli jixxarbu. "F'każ li ma ssibx alternattivi għal dawn il-prodotti bħal pereżempju wipes u tazzi, wieħed jista' jsib tabella fuq il-prodott li qed javżah li dan il-prodott fih il-plastik ħalli inti min-naħa tiegħek tiġi mħeġġeġ biex tarmih kif suppost...f'dak il-każ fil-borża tar-riċiklaġġ." Dawn ir-regolamenti qed jidħlu fis-seħħ biex Malta tkun konformi mad-direttiva tal-plastiks tal-Unjoni Ewropea li għandha l-għan li tnaqqas ċertu prodotti tal-plastik milli jispiċċaw fl-ambjent, kemm fuq l-art kif ukoll fil-baħar.